钦定古今图书集成/明伦汇编/氏族典/第088卷 > 卢昌衡
## 钦定古今图书集成/明伦汇编/氏族典/第088卷 > 卢昌衡

按《隋书卢思道传》：“思道从父兄昌衡，字子均，小字龙
子。风神澹雅，容止可法，博涉经史，工草行书。从弟思
道，小字释奴。宗中俱称英妙，故幽州为之语曰：‘卢家
千里，释奴龙子’。年十七，魏济阴王元晖业召补太尉
参军事，兼外兵参军。齐氏受禅，历平恩令、太子舍人。
寻为仆射祖孝征所荐，迁尚书金部郎。其后兼散骑”
侍郎，迎劳周使。武帝平齐，授司玉中士。开皇初，拜尚
书祠部侍郎，出为徐州总管长史，甚有能名。转寿州
总管长史，迁金州刺史。仁寿中，奉诏持节为河南道
巡省大使。及还，以奉使称旨，授仪同三司。昌衡自以
年在悬车，表乞骸骨，优诏不许。大业初，征为太子左
庶子，行诣洛阳，道卒。子宝素、宝引。